Petroltenkwa bots naby N12-afrit’n Petroltenkwa het Saterdag ’n ongeluk op Kliprivierrylaan naby die N12-afrit in Johannesburg gemaak. (Foto: Verskaf / Xolani Fihla) ’n Petroltenkwa het Saterdag ’n ongeluk op Kliprivierrylaan naby die N12-afrit gemaak en op ’n graswal langs die N12-oos beland. Die bestuurder was met nooddienswerkers se aankoms op die toneel in die voertuig vasgekeer. Dit is nie bekend of hy enige beserings opgedoen het nie. Geen ander voertuie was in die ongeluk betrokke nie, en die oorsaak van die ongeluk is nog onbekend. Xolani Fihla, woordvoerder van die Johannesburgse metropolisie, het Saterdagaand gesê die ongeluk het die sluiting van verskeie dele van die snelweg genoop. Die N12-oos is by Xavierstraat toegemaak terwyl die N12-wes by Comaroweg gesluit is. Kliprivierrylaan was in albei rigtings tussen die N12-wes en N12-oos gesluit. Tegnici is ook na die toneel ontbied om die vloei van brandstof uit die tenkwa te beperk, terwyl nooddienspersoneel die bestuurder uit die voertuig verwyder het.